高启
答余新郑
前年吴门初解兵，君别故国当西行。有司临门暮驱发，道路风雨啼孩婴。仓皇不敢送出郭，执手暂立怀忧惊。我时虽幸脱锋镝，乱后生事无堪营。移家江上托地主，闲园借得亲锄耕。春朝起沐日照屋，野卉杂发鸣鹂鹒。思君万里不可见，对此涕泪如盆倾。有壶当轩忍自酌，有句在卷邀谁评。走役北郭问消息，一客为我言分明。君初随例诣阙下，有旨谪徙钟离城。赍无襄金从无仆，弃家独去何茕茕。长淮粘天趣前渡，牙眼怖客浮鼍鲸。到州鞠躬谒太守，脱去官籍侪编氓。城荒无屋寓来客，旋乞废地诛蓬荆。异乡何人恤同患，喜有杨子兼徐卿。日高破灶烟未起，闭户不绝哦诗声。去年圣恩念逐客，特赐拔拭加朝缨。敕君赴汴听铨擢，路算旧驿犹千程。沙河无雨夏云热，茅苇夹岸多蚊虻。舟中感疠得下泄，刃搅肠腹闻纻嘤。荒途无药相救疗，伏枕两旬几殒生。终藉神明佑吉士，疾势渐脱身强轻。一官署作新郑簿，棒檄已去询田更。我虽历历听客语，虚实未察忧难平。初春天子下明诏，欲纂前史罗儒英。非才亦辱使者召，辞谢不得来南京。日斜出局访君舍，草满陋巷春泥晴。入门小女识父友，延拜学诉艰难情。且云父意念家远，新遣两卒来相迎。须臾出君寄我札，上有秀句如瑰琼。自陈前事颇一一，与客旧说无亏盈。读终呼卒问彼土，卒言几年经战争。河山萧条县虽小，民少奸诈多淳诚。春秋古称郐子国，溱洧水活鲂鱼干。雌兔咻咻草间走，雄雉角角桑颠鸣。谷深稀逢种田者，时有射户栖山棚。霜大赤枣收几囷，剥食可比江南粳。官来抚民务无事，鞭挂壁上无敲搒。寒厅吏散独坐肃，远对嵩少当檐楹。闻之离抱顿舒豁，如吸清露醒朝酲。便因卒还寄君语，此邑小鲜聊试烹。幸逢昌朝勿自弃，愿更努力修嘉名。吾皇亲手拥高彗，洒扫六合氛尘清。海中夷筐已入贡，陇外户版初来呈。大开明堂议礼乐，学士济济登蓬瀛。大庙冬烝荐朱瑟，千亩春藉垂青纮。用材不肯略疏贱，铢寸尽上天官衡。况君磊落抱奇器，不异一鹗秋空横。岂容久屈簿领下，天道始塞终当亨。文章期君归黼黻，借问报政何时成？